Document ID: 32001R1922

Κανονισμός (ΕΚ) αριθ. 1922/2001 της Επιτροπής
της 28ης Σεπτεμβρίου 2001
για την τροποποίηση, για δεύτερη φορά, του κανονισμού (ΕΚ) αριθ. 1209/2001 για παρέκκλιση από τον κανονισμό (ΕΚ) αριθ. 562/2000 για λεπτομερείς κανόνες εφαρμογής του κανονισμού (ΕΚ) αριθ. 1254/1999 του Συμβουλίου όσον αφορά τα καθεστώτα αγοράς στη δημόσια παρέμβαση στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για την κοινή οργάνωση της αγοράς στον τομέα του βοείου κρέατος(1), όπως τροποιήθηκε τελευταία από τον κανονισμό (ΕΚ) αριθ. 1512/2001(2), και ιδίως το άρθρο 38 παράγραφος 2 και το άρθρο 47 παράγραφος 8,
Εκτιμώντας τα ακόλουθα:
(1) Ο κανονισμός (ΕΚ) αριθ. 1209/2001 της Επιτροπής(3), όπως τροποιήθηκε τελευταία από τον κανονισμό (ΕΚ) αριθ. 1564/2001(4), εισάγει έναν ορισμένο αριθμό παρεκκλίσεων στον κανονισμό (ΕΚ) αριθ. 562/2000(5) προκειμένου να αντιμετωπιστεί η έκτακτη κατάσταση των αγορών που προκύπτει από τα γεγονόντα που συνδέονται με τη σπογγώδη εγκεφαλοπάθεια των βοοειδών (ΣΕΒ) και τη μετέπειτα εμφάνιση της επιζωοτίας του αφθώδους πυρετού.
(2) Λόγω της συνεχιζόμενης αστάθειας της αγοράς και δεδομένου ότι προβλέπεται εποχιακή αύξηση της παραγωγής που οφείλεται στη φθινοπωρινή εκκένωση των βοσκοτόπων, ενδείκνυται να επεκταθούν οι παρεκκλίσεις που αναφέρονται από τον εν λόγω κανονισμό (ΕΚ) αριθ. 1209/2001 στο τέταρτο τρίμηνο του έτους 2001.
(3) Πρέπει, κατά συνέπεια, να τροποποιηθεί ο κανονισμός (ΕΚ) αριθ. 1209/2001.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1209/2001 τροποποιείται ως εξής:
1. Το άρθρο 1 τροποποιείται ως εξής:
- στην παράγραφο 3, οι όροι "το τρίτο τρίμηνο του έτους 2001" καταργούνται·
- η παράγραφος 4 αντικαθίσταται από το ακόλουθο κείμενο: "4. Κατά παρέκκλιση από το άρθρο 16 παράγραφος 2 του κανονισμού (ΕΚ) αριθ. 562/2000, για τον τελευταίο διαγωνισμό του Δεκεμβρίου 2001, η προθεσμία παράδοσης λήγει στις 10 Ιανουαρίου 2002."
2. Στο άρθρο 2 το δεύτερο εδάφιο αντικαθίσταται από το ακόλουθο κείμενο: "Εφαρμόζεται στους κανονισμούς που προκηρύσσονται κατά τη διάρκεια του τρίτου και του τέταρτου τριμήνου 2001."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Σεπτεμβρίου 2001.

Labels: 3
18
17